钦定古今图书集成/明伦汇编/氏族典/第257卷 > 王导
## 钦定古今图书集成/明伦汇编/氏族典/第257卷 > 王导

按《晋书王导传》：“导字茂弘，光禄大夫览之孙也。父裁，
镇军司马。导少有风鉴，识量清远。年十四，陈留高士
张公见而奇之曰：‘此儿容貌志气，将相之器也’。初袭
祖爵即丘子。司空刘寔寻引为东阁祭酒，迁秘书郎，
太子舍人、尚书郎，并不行。后参东海王越军事。时元
帝为琅邪王，与导素相亲善。导知天下已乱，遂倾心”
推奉，契同友执。及徙镇建康，吴人不附，居月馀，士庶
莫有至者，导患之。会三月上巳，帝亲观褉，乘肩舆，具
威仪，敦导及诸名胜皆骑从纪瞻顾荣皆江南之望，
窃觇之见其如此，乃相率拜于道左。由是吴会风靡，
百姓归心焉。俄而洛京倾覆，中州士女避乱江左者
十六七，导劝帝收其贤人君子，与之图事。时荆、扬晏
安，户口殷实，导为政务在清静，每劝帝克己励节，匡
主宁邦。于是尢见委仗，情好日隆，朝野倾心，号为仲
父。晋国既建，以导为丞相军谘祭酒。桓彝初过江，见
朝廷微弱，忧惧不乐，往见导，还曰：“向见管夷吾，无复
忧矣。”于时军旅不息，学校未修，导上书以为宜经纶
稽古，建明学业，以训“后生”，帝甚纳之。及帝登尊号，百
官陪列，命导升御床共坐，导固辞。及刘隗用事，导渐
见疏远。王敦之反也，刘隗劝帝悉诛王氏，导诣台待
罪。帝以导忠节有素，特还朝服召见之。及帝伐敦，假
导节，都督诸军。敦平，进封始兴郡公。帝崩，与庾亮等
同受遗诏，共辅幼主。导善于因事，虽无日用之益，而岁计有馀。初，帝幼冲，见导每拜，又常与导书，手诏则
云“惶恐言”，中书作诏，则曰“敬问”，于是以为定制。自后
元正导入，帝犹为之兴焉。自汉魏以来，群臣不拜山
陵，导以元帝眷同布衣，匪惟君臣而已，每一崇进，皆
就拜，不胜哀戚。由是诏百官拜陵，自导始也。咸和五
年薨，谥文献。导六子：悦、恬、洽、协、劭、荟。